推廣普通話

推廣普通話是中華人民共和國着中國大陸使各種手段推廣普通話其事計。国务院关于推广普通话的指示 (國務院有關推廣普通話其指示)中國其憲法將普通話定做是最主要其官方語言，其他其各種漢語族語言，雖然講乞國際懸頂大部分學者共語言學機構認定是共普通話𣍐蜀樣其語言，中國固是當茲幾種語言是「漢語方言」。

現在中國各地其廣播共電視臺敆大部分時間着挈普通話來講。全國儷廣東有使「方言」其特權，嚽固是因為着向間壁其香港做政治宣傳其原因。廣州電視台或改用普通話廣播惹爭議 (廣州電視臺可能改成使普通話引起爭議) . 香港電臺. 2010-07-07電視劇、電影也是𣍐肯使「漢語方言」來講話，儷無審查𣍐通過。敆野価學校裡勢，先生𣍐肯學生講半句其「方言」，儷無會乞拿𡅏大批評。

中國做嚽「推廣普通話」其目的是讓各地其儂都會會意對方講什乇。不過者運動做幾十年，將南方野価儂做𣍐仈講自家其「方言」了，另外蜀方面，着逼其地方推廣做野呆，固有差不多蜀半以上連聽都聽𣍐來。教育部：近半数中国人不会说普通话 (教育部：差不多蜀半其中國儂𣍐仈講普通話)．解放日报．2005年5月10日總款以後，政府推廣力度罔變罔大，南方野価城市其儂都盡去反對推廣普通話。

經過國務院批准，每蜀年9月份其第3隻禮拜是「全國推廣普通話宣傳周」。政府野會出式，復評出全國推廣普通話先進城市，推廣普通話先進社區 (推廣普通話先進社區)復讓全國儂齊來提出宣傳口號，講其好其有獎品掏。像街中野稠看見其就有「講普通話，寫規範字」，「講普通話，做文明儂」（普通話：讲普通话，做文明人），幼稚園共小學野稠看見其是「講普通話趁伲囝拿起」（普通話：讲普通话从娃娃抓起），「伓講方言，伓講罵儂話，做蜀隻合格其小市民」（普通話：不讲方言，不讲脏话，做个合格小公民）其中，有儂見覺者「講普通話，做文明儂」有罵講「方言」其儂「𣍐文明」或者「野蠻」其意思。政府固將講普通話強制共什乇「愛國主義」掛鉤，也讓講「方言」其野価儂𣍐爽快。

敆聯合國其《公民權利共政治權利國際公約》裡勢規定，「少數儂也有使自家語言其權利。」不過，遘今旦中國固未批准者公約。 中国人权告急 国际社会「不寒而栗」 (中國人權告急，國際社會「不寒而慄」)中国逾百学者促人大批准权利公约 (中國幾百隻學者督促人大批准權利公約)

參考資料

分類:語言
分類:人權
分類:中華人民共和國